[{"text_idx": "#000002", "text": "El encanto del disfraz (Mozorroaren xarma)\nLas sombras de la utopi\u0301a (Utopiaren itzalak)\nLa mentira en la sangre (Gezurra odoletan)\nLos buenos no usan paraguas (Onek ez dute aterkirik erabiltzen)"}, {"text_idx": "#000005", "text": "Izan ere, Feuerbachek ondo ikusi zuenez, erlijioaren funtsa gizakiaren gutxiegitasun sentipena da, haren nahien eta benetako ahalmenen arteko arrakala gaindiezina. Hala, gizakiak gizaki izaten emandako lehen urratsetan, bere beharrizanak asetzeko, bere nahiak betetzeko, bere asmoak zuzentzeko inguratzen zuen mundu ezezagun, ulertezin, aldakor, ezegonkor osoa aurkitu zuen lehen oztopo gaindiezin. Hark zeukan botere guztia, haren aurrean batere ez gizakiak, eta hala hasi zen nahierara zerabilen mundu hori gurtzen. Natura izan zen lehen jainkoa, unibertsoa, erlijio panteista. Ondoren etorri ziren gizakiek nahi zituzten naturaren gaineko botereak zeuzkaten super-gizakiak, jainko politeistak, gizakiak bezala munduan bertan bizi baina mundua sortu, eraldatu, menderatzeko boterea zeukatenak. Hirugarren urratsa naturatik kanpo kokatutako gizakiaren nahi ahalguztidunaren proiekzioa izango zen, jainko monoteista, mundutik at kokatua, naturaz bestekoa, naturaz gaindikoa, gizakiak beretzat nahi lituzkeen dohain guztien jabe, aldi berean toki guztietan egoteko, dena ikusteko, dena jakiteko, gizaki guztien bihotzaren txokorik ilunenetan ere sartzeko gai, pentsamendu hutsa, pentsatu hutsez errealitatea sortzen zuena."}, {"text_idx": "#000006", "text": "Baina bide horretan guztian, gizakiaren ametsa bat eta bera izan da beti: kanpoko izaki edo ez-izakiengan proiektatzen zituen ahalmenak beretzat izatea. Naturak ezarri dizkigun mugak gainditzeko lasterketa izan da beti gizakien historia, gizakiak bere burua naturatik at kokatuta. Naturaren mende hasieran, baina naturaren jabe egin nahian beti. Eta mota bateko edo besteko jainkoak gizakiak bere ahalmenez lortzerik ez zuena erdiesteko -edo erdiets zezakeela sinesteko- makuluak izan dira."}, {"text_idx": "#000008", "text": "Estatuak berak, ordea, berez, ezin du dena, berak zuzenean ezin digu osasuna eman, ezin gaitu gaixotasunetik edo heriotik aldendu, ezin gaitu nahi dugun mundura eraman, ezin gaitu nahi dugun unean nahi dugun tokian jarri, ezin du jakin mundu guztiak uneoro pentsatzen duena, ezin gaitu lan egin beharretik denok askatu, ezin dio mundu osoari gosea kendu... Horretarako, ordea, badaukagu tresna bat, gizakion esku dagoena eta Estatuek gure \u201congizatea\u201d -eta batez ere bere helburu guztiak- lortzeko etengabe erabili behar duena: Zientzia. Eta azken mendeotan Zientziaren erlijioan jarri dira gizakion jainko-itxaropen guztiak."}, {"text_idx": "#000009", "text": "Lehengo egunean lagun batekin hitz eginda, zera esan zigun: diotenez -nork dio? Zientziaren abadeek, noski-, 1.000 urte biziko den lehen belaunaldia jaio da dagoeneko. Zientziaren bitartez, gizakion ahalmen kolektiboen bitartez, alegia, esan daiteke ametsetako bat lortzear gaudela agintzen digutela: betiereko bizitza. Edo ia. Historian lehen aldiz gizakiak hasi dira sinesten erlijio guztien bidez amestu dutena, naturatik kanpo eta naturaren gainetik kokatzea, eskura dagoela, eta gizakien eskuetan gainera. Jainkoak behar baziren bizia sortzeko, gizakiak lortu ahalko du orain Zientziaren bitartez, gizaki kolektiboa jainko bihurtuta."}, {"text_idx": "#000012", "text": "Ez da, beraz, harritzekoa, erlijio politiko eta ideologiko garaikideek Zientzia jainkoaren atal batzuei gorroto izatea -beti daude kontraesanak, baita erlijioetan ere-. Izan ere, Biologia mugak, baldintzatzaile biologikoak, hormonak, naturari lotutako erritmoak, zikloak, aldarteak... dauzkagula gogorarazten tematzen da, eta hari aurre egiteko, hark gogorarazten dizkigun naturaren mugak gainditzeko daude Giza Zientziak, askoz moldakorragoak, esanekoagoak, entzun nahi duguna entzuten utz diezaguketenak, dena Kulturaren ondorio, hots, gizaki kolektiboen erabakien ondorio dela esateko, gure lasaitasunerako. Izan ere, Natura egungo deabru gaiztoaren ondoan -batzuk panteismo zaharrera itzultzen ari diren garai berberetan, gizakion historiak beti dauzkalako aldi berean noranzko bateko eta haren kontrako mugimenduak, batzuetan biak batera pertsona berberengan-, Kultura deabrutxo onberagoa da; azken finean, hura bai, nahi dugun gizaki-jainkoak sortutakoa izanik, gure gizaki-jainko kolektiboaren botereen bidez alda dezakegu, eta denbora emango diogu bitartean Zientzia erlijioaren beste adarrek, biozientziek eta bioteknologiek, Natura deabrua guztiz azpiratu eta gure mendean kate laburrean lotzea lortzeko behar dituzten urratsak eman ditzaten."}, {"text_idx": "#000013", "text": "Ahaztu gabe, ordea, Zientzia jainkoa bitarteko jainko bat dena, Ni jainkoaren ordua iristen den bitartean erabili behar duguna."}, {"text_idx": "#000014", "text": "anarkismoa, anarkoindibidualismoa, erlijioa, feuerbach, natura, nietzsche, panteismoa, stirner, zientzia"}, {"text_idx": "#000018", "text": "Gune honek Akismet erabiltzen du zaborra murrizteko. Ikusi nola prozesatzen diren zure erantzunen datuak."}]